Oct 21,2015
మార్కెట్లో లాభాల స్వీకరణ
ముంబయి: దేశీయ స్టాక్‌ మార్కెట్ల వరుస లాభాలకు తెర పడింది. ప్రధానంగా మదుపర్లు లాభాల స్వీకరణకు మొగ్గు చూపడం, అంతర్జాతీయ పరిణామాలకు తోడు లోహ, చమురు అండ్‌ సహజ వాయు సూచీలు ఒత్తిడికి గురి కావడంతోతో మంగళవారం బీఎస్‌ఈ సెన్సెక్స్‌ 58.09 పాయింట్లు క్షీణించి 27,306.83 వద్ద ముగిసింది. నేషనల్‌ స్టాక్‌ ఎక్స్ఛేంజీ సూచీ నిఫ్టీ 13.4 పాయింట్లు నష్టపోయి 8,216.65 పాయింట్ల వద్ద స్థిరపడింది. ప్రపంచ మార్కెట్లలో కమోడిటీ ధరలు మరింతగా పడిపోనున్నాయన్న అంచనాల్లో దేశీయ స్టాక్‌ మార్కెట్లలో ఒత్తిడి పెరిగింది. బీఎస్‌ఈలో రంగాల వారిగా లోహ సూచీ అత్యధికంగా 1.8 శాతం మేర కుంగింది. ఇదే క్రమంలో చమురు అండ్‌ సహజవాయు సూచీ 0.72 శాతం, రియాల్టీ 0.66 శాతం, వైద్య సూచీ 0.33 శాతం చొప్పున నష్టపోయాయి. మరోవైపు విద్యుత్తు సూచీ 1.33 శాతం, ఐటీి 1 శాతం, టెక్నాలజీ సూచీ 0.75 శాతం, కన్జూమర్‌ డ్యూరెబుల్స్‌ 0.46 శాతం చొప్పున పెరిగాయి. సెన్సెక్స్‌-30లో టీసీఎస్‌ 1.6 శాతం, మారుతీ సుజుకీ 1.22 శాతం, టాటా మోటార్స్‌ 1.19 శాతం, ఇన్ఫోసిస్‌ 1.18 శాతం, ఎన్‌టీపీసీ 0.39 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు వీఈడీిఎల్‌ 6.42 శాతం, టాటా స్టీల్‌ 2.69 శాతం, హిందాల్కో 2.37 శాతం, మహీంద్రా అండ్‌ మహీంద్రా 2.23 శాతం, సిప్లా 2.13 శాతం చొప్పున అధిక నష్టాలు చవి చూసిన వాటిలో టాప్‌లో ఉన్నాయి. బీఎస్‌ఈలో మిడ్‌క్యాప్‌, స్మాల్‌క్యాప్‌ సూచీలు 0.2-0.5 శాతం మధ్య నష్టపోయాయి. మొత్తంగా మదుపర్ల మద్దతుతో 1,419 స్టాక్స్‌ లాభాల్లో ముగియగా, మరోవైపు 1,326 స్టాక్స్‌ నష్టాలలో నడిచాయి.
మీ స్నేహితులకు రికమెండ్ చెయ్యండి